ངོ་སྤྲོད་མདོར་བསྡུས།ཡེ་ཉིད་སྟོན་པ་ཀུན་བཟང་འོད་མི་འགྱུར།།ངེས་པའི་སྐུར་བཞེངས་རྫོགས་སྐུ་གཤེན་ལྷ་འོད།།གདུལ་བྱའི་སྣང་ངོར་སྤྲུལ་བ་ཅི་ཡང་འཆར།།སྐུ་གསུམ་སྟོན་པས་དེང་འདིར་དགེ་ལེགས་བསྩོལ།།༧སྐལ་བཟང་འདྲེན་བ་སྟོང་དང་རྩ་བརྒྱད་ཀྱི།།དབུས་ན་ཐུགས་བསྐྱེད་གོ་ཆ་ཆེར་དཔའ་བའི།།མི་འཇེད་གདུལ་དཀའ་འདུལ་བའི་སྐྱབས་གཅིག་པུ།།རྣམ་འདྲེན་གཤེན་རབ་མཆོག་ལ་གུས་ཕྱག་འཚལ།།སྟོན་པ་བླ་མེད་གསུང་གི་སྟོན་པ་ལ།།བྱོན་པའི་གདུང་སོབ་མུ་ཆོ་ལྡེམ་དྲུག་དང་།།སྒྲ་བསྒྱུར་མཁས་པ་སྡེ་དྲུག་ལ་སོགས་པའི།།ཕྱི་རྒྱུད་སྤྲུལ་སྐུའི་བརྒྱུད་པ་རྣམས་ལ་འདུལ།།ཡུམ་སྲས་གཤེན་གསུམ་གསང་འདུས་སྟག་ལྷ་དང་།།ལྷ་ཀླུ་མི་ཡི་གཤེན་དང་སྣང་མདོག་སོགས།།སྔ་དར་དགོངས་པ་བརྒྱུད་པའི་རིག་འཛིན་སོགས།།གསང་སྔགས་སྒྲུབ་རྒྱུད་བླ་མ་རྣམས་ལ་བསྟོད།།ཀུན་བཟང་ཚད་མེད་འོད་ལྡན་སྤྲུལ་བའི་གར།།ཐུགས་ཀྱི་ལས་དཔོན་བླ་ཆེན་དྲན་པ་རྗེ།།འཆི་མེད་ཡབ་སྲས་གསུམ་ཞེས་སྙིགས་དུས་ཀྱི།།སྐྱོབས་པ་བླ་མེད་མཆོག་དེར་གུས་ཕྱག་འཚལ།།སྐུ་གསུམ་རྒྱུད་ཁུངས་གངས་རིའི་ལྷུན་པོ་ལས།།འོངས་པའི་བོན་སྒོ་མཐའ་ཡས་ཆབ་ཀྱི་རྒྱུན།།སྐལ་བཟང་གདུལ་བྱའི་རྒྱུད་ཀྱི་ཞིང་ས་རུ།།འགྲེམས་མཁས་དངོས་རྒྱུད་བླ་མ་ཡོངས་ལ་བསྔགས།།བསྟན་པའི་བདག་ཉིད་ཉི་མ་བསྟན་འཛིན་མཆོག།འགྲོ་བའི་མགོན་པོ་ཤེས་རབ་གཡུང་དྲུང་མཚན།།ལུང་རིག་སྒྲོན་མེ་གཤེན་གྱི་མཁས་གྲུབ་རྗེ།།རྩ་བའི་བླ་མ་རྣམས་ལ་གསོལ་བ་འདེབས།།སྣང་སྟོན་ཆེན་པོ་བློ་གྲོས་ཐོག་མེད་དང་།།སྤ་བའི་གདུང་འཛིན་ཀུན་བཟང་རྒྱལ་མཚན་རྗེ།།འབྲུ་རིགས་གཡུང་དྲུང་དབང་རྒྱལ་ལ་སོགས་པའི།།དབང་ལུང་མན་ངག་རྩོལ་མཛད་རྣམས་ལ་འདུད།།བྱང་སེམས་ཆེན་པོའི་ཚུལ་ཁྲིམས་ཡེ་ཤེས་མཚན།།གྲུབ་བརྒྱའི་དབང་ཕྱུག་ཕུན་ཚོགས་དར་རྒྱས་དང་།།མཁས་གྲུབ་ཆེན་པོ་དཀོན་མཆོག་བསྟན་པའི་སྒྲོན།།མན་ངག་ཁྲིད་ཀྱི་འབྱུང་གནས་གསུམ་ལ་བསྟོད།།སྤྲུལ་བའི་སྐུ་མཆོག་གཡུང་དྲུང་བསྟན་རྒྱས་དང་།།མཁས་གྲུབ་ཟླ་མེད་རྒྱལ་བ་ཚུལ་ཁྲིམས་མཚན།།སྦས་བའི་རྣལ་འབྱོར་བྷོ་དྷི་ཀ་ར་སོགས།།ངོ་སྤྲོད་བཀའ་དྲིན་ཅན་གྱི་བླ་མར་བསྟོད།།གྲུབ་མཐའ་རིས་མེད་ཀུན་མཁྱེན་རྒྱ་མཚོ་དང་།།སྒྲུབ་པ་མཐར་ཕྱིན་རྟོགས་ལྡན་རྒྱལ་དབང་སོགས།།དབང་ལུང་མན་ངག་འབྲེལ་བ་གང་ཡོད་ཀྱི།།དཔོན་གསས་བླ་མ་རྣམས་ལ་ཕྱག་འཚལ་ལོ།།དེ་ལྟར་སྐྱབས་གནས་ལྷ་ཚོགས་ཐམས་བཅད་ལ།།སྒོ་གསུམ་གུས་པ་ཆེན་པོས་ཕྱག་འཚལ་ནས།།མདོ་སྨད་ཡུལ་དུ་དལ་བའི་རྟེན་རྙེད་པའི།།དགེ་སྦྱོང་གཟུགས་བརྙན་ནམ་མཁའ་དབང་ཕྱུག་གམ།།ཚུལ་མིང་ཀུན་བཟང་རྒྱལ་མཚན་ཞེས་བྱ་བའི།།བྱ་བྲལ་སྙོམས་ལས་གྱི་ན་བ་དེ་ཉིད།།དང་པོར་ཆུང་དུས་སྐྱེ་པ་ནས་བཟུང་སྟེ།།འོང་ཚུལ་བསྡད་ཚུལ་ཕྱོགས་སུ་འཁྱམས་ཚུལ་དང་།།བླ་མ་རྟོགས་ལྡན་མང་པོའི་ཞབས་དྲུང་ནས།།དབང་ལུང་མན་ངག་གདམས་པ་ཞུས་ཚུལ་དང་།།རྒྱལ་ཁམས་བསྐོར་ཞིང་གནས་རྟེན་མང་པོ་ལ།།མཇལ་ནས་གནས་འབྲེལ་བཞག་པའི་སྐབས་རྣམས་སུ།།ངེས་འབྱུང་མཉམ་མྱོང་ཐན་ཐུན་སྐྱེས་པའི་ཚེ།།འབོལ་བརྩོམ་ཚིག་བཅད་ཐར་ཐོར་བགྱིས་པ་རྣམས།།ཕྱོགས་གཅིག་བསྡོམ་ཏེ་ཡི་གེར་བཀོད་པ་ལ།།མཆེད་གྲོགས་རྣམས་ཀྱིས་ཕྱོགས་ཞེན་མ་མཛད་ཅིག།བཟང་འདོད་ཆེ་དྲེགས་དབང་གིས་བྱས་པ་མིན།།སློབ་མ་འགའ་རེ་བཞེད་པ་སྐོར་ཕྱིར་དུ།།མ་འོང་རྣམས་ལ་བློ་གསལ་སྟོན་ཕྱིར་དུ།།ལྷག་བསམ་དུང་ལྟར་དཀར་བའི་དངོས་ནས་འགོད།།